b'\n_START_ARTICLE_\nAlan Smith (jalkapalloilija, 1962)\n_START_PARAGRAPH_\nAlan Smith (s. 21. marraskuuta 1962) on englantilainen entinen jalkapalloilija, pelipaikaltaan hy\xc3\xb6kk\xc3\xa4\xc3\xa4j\xc3\xa4._NEWLINE_Smith edusti suurimman osan ammattilaisurastaan lontoolaisseura Arsenalia, jonne h\xc3\xa4n siirtyi vuonna 1987. T\xc3\xa4t\xc3\xa4 ennen h\xc3\xa4n pelasi viiden vuoden ajan, vuodesta 1982, Leicester Cityss\xc3\xa4. H\xc3\xa4n oli Arsenal-vuosinaan voittamassa kahta Englannin mestaruutta, kausina 1988\xe2\x80\x931989 ja 1990\xe2\x80\x931991, joina h\xc3\xa4n oli my\xc3\xb6s silloisen Englannin 1. divisioonan paras maalintekij\xc3\xa4. Ensiksi mainitulla kaudella h\xc3\xa4n teki 23 ja j\xc3\xa4lkimm\xc3\xa4isell\xc3\xa4 22 liigamaalia. Lis\xc3\xa4ksi Smith oli voittamassa FA Cupia vuonna 1993 ja Euroopan cup-voittajien cupia vuonna 1994. H\xc3\xa4n teki italialaisseura Parmaa vastaan pelatun, 1\xe2\x80\x930 p\xc3\xa4\xc3\xa4ttyneen loppuottelun ainoan maalin._NEWLINE_Smith lopetti pelaajauransa vuonna 1995, 32-vuotiaana, polvivamman vuoksi. H\xc3\xa4n edusti Arsenalia kahdeksan vuoden aikana 347:ss\xc3\xa4 ottelussa, joissa h\xc3\xa4n teki 115 maalia. Englannin A-maajoukkueessa Smith pelasi 13 ottelua, ensimm\xc3\xa4isen kerran vuonna 1988, ja teki kaksi maalia. H\xc3\xa4n kuului Englannin joukkueeseen jalkapallon Euroopan-mestaruuskilpailuissa 1992._NEWLINE_Pelaajauransa j\xc3\xa4lkeen Smith on toiminut muun muassa The Daily Telegraph -lehden kolumnistina ja television Sky Sportsin jalkapallokommentaattorina. H\xc3\xa4n on ollut kommentaattorina my\xc3\xb6s EA Sportsin FIFA-videopeleiss\xc3\xa4.'